 

**בבית הדין הצבאי המחוזי**

**במחוז שיפוטי מטכ"ל**

**בפני כבוד השופטת: סא"ל רינת לוי מוסקוביץ'**

**בעניין: התובע הצבאי: (ע"י ב"כ,** **סרן תכלת מרדכי פייגנסון)**

**נגד**

נאשם: ח/ XXX סמ"ר (מיל') ס' א' ס' (ע"י ב"כ, סרן יעל לוי)

**הכרעת - דין**

על פי הודאתו, מורשע הנאשם בעבירה של היעדר מן השירות שלא ברשות, לפי סעיף 94 לחוק השיפוט הצבאי, התשט"ו - 1955, בגין כך שנעדר מיחידתו XXX, לאחר שזומן לשירות מילואים פעיל למשך 16 ימים החל מיום 27.11.2019. הנאשם לא התייצב לשירות המילואים אליו נקרא עד ליום 10.12.2023 במשך 1,475 ימים. במהלך התקופה האמורה, החל מיום 07.10.2023 נמצאת מדינת ישראל בתקופת מלחמה ובמהלכה נעדר הנאשם מן השירות. בסיום התקופה התייצב הנאשם. כל זאת, בהתאם לכתב האישום ולפרטים הנוספים.

* **ניתנה היום, י"ד בטבת תשפ"ד, 26.12.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_**

**שופטת**

**גזר - דין**

על פי הודאתו, מורשע הנאשם בעבירה של **היעדר מן השירות שלא ברשות**, לפי סעיף 94 לחוק השיפוט הצבאי, התשט"ו - 1955, בגין כך שנעדר מיחידתו XXX, לאחר שזומן לשירות מילואים פעיל למשך 16 ימים החל מיום 27.11.2019. הנאשם לא התייצב לשירות המילואים אליו נקרא עד ליום 10.12.2023 במשך 1,475 ימים. במהלך התקופה האמורה, החל מיום 07.10.2023 נמצאת מדינת ישראל בתקופת מלחמה ובמהלכה נעדר הנאשם מן השירות. בסיום התקופה התייצב הנאשם.

הנאשם יליד שנת 1994, נשוי ואב לשני פעוטות. כבן העדה הבדואית, בגיל 21 התנדב לשירות סדיר ושירת במשך שנתיים ותשעה חודשים. לאחר שהשלים את שירותו, בחודש מאי 2018, התנדב להמשיך בשירות מילואים וכבר בחודש נובמבר ביצע שבועיים ימי מילואים ולאחר מכן שוב ביצע ארבעה ימי מילואים בחודש מאי 2019. לשירות המילואים אליו נקרא בחודש נובמבר 2019 ב"צו רגיל" לא התייצב בנסיבות שלא הוצגו בפני בית הדין. ביום 07.10.2023 החלה מלחמת "חרבות ברזל". יום למחרת, פנה ליחידתו וביקש להצטרף ללחימה. לאחר שהתבררו הדברים, נמסר לו כי הוא עריק ולמרות שהתעקש להתגייס נדרש להסדיר את מעמדו. ביום 11.12.2023 הוא התייצב במתקן הכליאה ונעצר.

בעקבות הליך גישור מורכב הגיעו הצדדים בסופו של יום להסדר טיעון, אשר מביא בחשבון מספר שיקולים. הראשון והמרכזי שבהם הוא הקשיים הראייתיים להוכיח את העבירה המיוחסת לנאשם בשים לב לקושי לזמן את העדים וחלוף הזמן מאז נפתחה ההיעדרות. מעבר לכך, הביאו הצדדים בחשבון את העובדה שהנאשם התנדב לשירות צבאי סדיר והשלים שירות צבאי בתפקיד משמעותי כנהג רכב מוביל; העובדה שהנאשם התנדב מיוזמתו לשירות מילואים טרם תקופת ההיעדרות, שירות מילואים לא קצר במספר הזדמנויות; העובדה שהנאשם ביקש להמשיך בשירות מילואים ואף מסר כך מיוזמתו במהלך תקופת ההיעדרות; פניותיו של הנאשם לגורמים שונים בצבא עם פרוץ המלחמה בבקשה להתגייס לשירות מילואים; העובדה שהנאשם נשוי ואב לשני פעוטות והוא מבקש להמשיך בשירות מילואים כעת ולתרום למערכה, כפי שגם אחיו גויס לשירות מילואים בתקופה הנוכחית.

עוד הביאו הצדדים בחשבון את נטילת האחריות של הנאשם, אשר יש בה משום חסכון בזמן שיפוטי, ודאי בתקופה הנוכחית כאשר מפקדי הצבא שצפויים היו להגיע להעיד בעניינו נדרשים לעיסוק בלחימה.

היעדרות בזמן מלחמה היא חמורה ודורשת נקיטה בענישה מרתיעה. במקרה שלפניי החלה ההיעדרות של הנאשם עוד קודם לתקופת הלחימה. מוסכם על הצדדים, כי עם התחלת המערכה הנוכחית ביקש הנאשם להתייצב ולשרת. לבסוף, כשהוברר מעמדו, התייצב במתקן הכליאה והסגיר את עצמו. לצד זאת, הוא ממשיך ברצונו להצטרף ללחימה ולתרום את תרומתו.

בנסיבות הייחודיות של המקרה ובפרט נוכח הקשיים הראייתיים וההוכחתיים שהוצגו בפניי מצאתי את הסכמת הצדדים ראויה ונכונה. על אף ההקלה המסוימת במישור העונשי, בנסיבות העניין מצאתי לאשר את הסדר הטיעון.

על הנאשם נגזרים, אפוא, העונשים הבאים:

1. **עשרים ותשעה (29) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן שישים (60) ימים למשך שנתיים (2), שלא יעבור עבירה לפי סעיף 92 או 94 לחוק השיפוט הצבאי, התשט"ו - 1955.**
3. **עונש מאסר מותנה בן שלושים (30) ימים למשך שנתיים (2), שלא יעבור עבירה שעניינה ניתוק קשר עם הצבא.**
4. **הורדה לדרגת טוראי**.
5. **זכות ערעור כחוק.**
6. **ניתן היום, י"ד בטבת תשפ"ד, 26.12.2023, והודע בפומבי ובמעמד הצדדים.**

**\_\_\_\_\_\_\_\_\_\_\_**

**שופטת**

**נערך על ידי: ס.ש**

**בתאריך: 01.01.2024**

**חתימת המגייה: סגן שיר בן-ארמון**